《河津女》
宋代·吕陶

河津女娟者，可与壮士俦。简子欲南渡，谁人为撑舟。

娟奋红袂起，姿容盛优柔。长篙与风快，大翼如云浮。

顷刻易千里，恬然济中流。心情忽感慨，为子发清讴。

波涛激无际，骇畏事祷求。杳冥若影响，自尔蒙神休。

交龙助其维，归棹勿夷犹。闻之意饱满，春风满华斿。

祎褕响环佩，蘋藻奉荐羞。岂独女子事，可况公与侯。

一言固有合，半策或见收。惟其遇不遇，通塞难相谋。

旬月取汉相，安怪田千秋。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。